text: Потрет на Виктор Зубков | Новини и анализи от Европа | DW | 14.09.2007
  Потрет на Виктор Зубков
  Крайно изненадващо и за познавачи на Русия дойде решението на президента Путин, да предложи за премиер никому неизвестния до преди Виктор Зубков. Какво представлява новият руски премиер?
  За онези руски фирми и банки, които имат какво да крият, познанията на новия руски премиер Виктор Зубков са повече от опасни. В крайна сметка, институцията, оглавявана от него до момента – федералната служба за финансов надзор – се занимаваше със следенето на финансовите потоци в руската икономика, с цел да осуетява прането на пари. Руската държавна телевизия с наслада размаха заканително пръст, след като стана ясно, че президентът Путин е пожелал финансовият разузнавач Зубков за министър-председател. Десетки хиляди банкови сметки са били под наблюдение и всичките трикове за препиране на мръсни или престъпни пари, прехвърляйки ги през верига от фиктивни фирми в страната и чужбина, били известни на службата. Наблюдявани били обаче и банковите сметки на личности, заемащи възложи политически позиции в страната. Твърди се, че Зубков знаел за важните политици в Русия повече, отколкото вътрешното разузнаване ФСБ. Той знаел например, каква е цената на този или онзи политик – твърди познавач на политическия живот в Москва. Службата, ръководена от Зубков от 2001 година насам, допринесе за това, Русия да бъде извадена от[S1] черния списък на международната организация за борба срещу прането на пари. Събраните от руската служба данни, естествено, могат обаче да имат и друго приложение.
  Путин познава Зубков от своя Петербургски период, времето между 1992 и 1993 г., когато и двамата работеха в администрацията на главния кмет Анатолий Собчак. Твърди се, че Зубков по онова време научил Путин, как функционират административните органи. През 1999 г. Путин доведе Зубков в Москва и го направи заместник-министър, отговарящ за събирането на данъците, а по-късно и шеф на службата за борба срещу прането на пари. Пред широката общественост, Зубков, който тези дни навършва 66 години, е почти изцяло неизвестен.
  Президентът изглежда е замислил сериозни неща по отношение на Зубков още преди половин година. През март Зубков искаше, а и трябваше, с помощта на про-кремълската партия "Единна Русия" да стане губернатор на Омск. После тези планове бяха зачертани без да се дава обяснение. Едва сега, причините, станаха ясни. Зубков е трябвало да стане премиер. Какви други функции са предвидени за Зубков в бъдещите планове на Путин, засега остава неясно. Междувременно самият Зубков изясни поне една част от загадките, що се отнася до възможността, сам да се кандидатира за президент през март идната година. Той каза:
  "Ако успея да постигна нещо положително като премиер, то този вариант не може да бъде съвсем изключен".
  В такъв случай Зубков би станал президент на пенсионна възраст. Със своите познания обаче, той би могъл да държи " в шах" всички онези, които биха искали да се противопоставят на "системата Путин" и нейните плодоползващи. Като президент Зубков би могъл да служи и като пионка, пазеща позицията. Ако после Зубков се откаже от президентския пост – например "поради напреднала възраст и здравословни проблеми" на негово място може да дойде друг – мо-млад. А защо ли, този по-млад човек да не се казва Владимир Путин. След евентуално прекъсване на поредицата от мандати, Владимир Владимирович би имал всички добри шансове за подобно нещо. Включително и конституционни.